PRITARTA

Lietuvos muzikos ir teatro akademijos senato nutarimu

(2022 m. lapkričio 30 d. posėdžio protokolo Nr. 8-SE)

PATVIRTINTA

Lietuvos muzikos ir teatro akademijos rektoriaus

2022 m. gruodžio 1 d. įsakymu Nr. 152-VĮ

(aktuali redakcija nuo 2024 m. kovo 4 d.)

**LIETUVOS MUZIKOS IR TEATRO AKADEMIJOS BENDRIEJI KATEDROS NUOSTATAI**

**I. BENDROSIOS NUOSTATOS**

Lietuvos muzikos ir teatro akademijos (toliau – LMTA, Akademija) bendrieji katedros nuostatai reglamentuoja šio padalinio uždavinius, funkcijas, sudėtį, valdymą ir darbo organizavimą).

Katedra – studijų, meno ir (ar) mokslo veiklą vykdantis padalinys. Katedra yra fakulteto sudėtinė dalis.

Prie katedrų gali būti steigiami su studijomis, meno ir mokslo veikla susiję padaliniai.

Akademijos katedros savo veikloje vadovaujasi Lietuvos Respublikos mokslo ir studijų įstatymu, Akademijos Statutu, Tarybos sprendimais, Senato nutarimais, rektoriaus įsakymais, šiais nuostatais.

**II. KATEDROS UŽDAVINIAI IR FUNKCIJOS**

Katedros uždaviniai yra:

* 1. kurti, kaupti ir skleisti katedros profilį atitinkančias meno ir (ar) mokslo žinias,
  2. savo veikla skatinti atitinkamos meno ir(ar) mokslo krypties plėtrą,
  3. užtikrinti žinių ir kūrybos sklaidą visuomenei,
  4. rengti dėstomų dalykų studijų metodinę medžiagą,
  5. kurti teigiamą Akademijos, fakulteto ir katedros įvaizdį.

Katedra atlieka šias funkcijas:

* 1. organizuoja studijas ir studentų ugdymo veiklą, meno ir mokslo bei metodinį darbą;
  2. prižiūri ir tobulina vykdomų studijų, meno, mokslo ir metodinės veiklos kokybę, diegia į studijų procesą pažangias mokymo formas ir metodus;
  3. svarsto ir teikia siūlymus fakulteto tarybai dėl studijų ir jų tobulinimo;
  4. svarsto ir teikia siūlymus fakulteto tarybai dėl katedros pedagogų profesinio tobulinimosi;
  5. svarsto ir tvirtina dėstytojų meno ir (arba) mokslo veiklos ir leidybos planus, ataskaitas ir stažuočių programas;
  6. svarsto ir teikia siūlymus fakulteto tarybai dėl dėstytojų, meno ir mokslo darbuotojų tinkamumo eiti pareigas;
  7. svarsto ir teikia fakulteto tarybai siūlymus dėl katedros kandidatų docento ir profesoriaus pedagoginiams vardams gauti pagal Senato patvirtintą reglamentą;
  8. siūlo dekanui kandidatus eiti dėstytojų, meno ir mokslo darbuotojų pareigas pagal terminuotą darbo sutartį;
  9. svarsto ir teikia siūlymus fakulteto tarybai dėl kandidato eiti katedros vedėjo pareigas;
  10. įgyvendina fakulteto tarybos, Senato ir rektoriaus potvarkius, susijusius su studijomis, Akademijos meno ir mokslo veikla;
  11. gali inicijuoti bendradarbiavimo projektus ir bendradarbiavimo sutarčių sudarymą su meno, mokslo ir studijų bei kitomis institucijomis;
  12. inicijuoja, organizuoja ir vykdo studentų meno ir tiriamąją veiklą;
  13. dalyvauja studijų programų rengimo ir tobulinimo procesuose, rengia metodinę medžiagą studijoms;
  14. atlieka kitas funkcijas, neprieštaraujančias įstatymams ir Statutui.

**III. KATEDROS VEDĖJAS**

Katedrai vadovauja, jos vardu veikia ir jai atstovauja katedros vedėjo funkcijas atliekantis dėstytojas. Katedros vedėju gali būti katedros veiklą atitinkančios meno ar mokslo krypties pripažintas menininkas ar mokslininkas.

Katedros vedėjas vykdo šias funkcijas:

1. organizuoja studijų ir studentų ugdymo veiklą;
2. prižiūri ir tobulina studijų, meno, mokslo ir metodinės veiklos kokybę;
3. nagrinėja ir vertina studentų poreikius, atsižvelgdamas į studijų kokybę;
4. ne rečiau kaip du kartus per semestrą rengia katedros posėdžius;
5. teikia svarbius fakulteto veiklai katedros posėdžio nutarimus fakulteto tarybai ir Senatui;
6. rengia ir teikia katedrai bei fakulteto tarybai katedros metines meno ir (arba) mokslo veiklos ataskaitas ir planus;
7. padeda įgyvendinti Senato nutarimus, Rektoriaus įsakymus, Fakulteto tarybos, Doktorantūros komiteto nutarimus, dekano potvarkius, susijusius su studijų, meno ir mokslo veikla;
8. teikia siūlymus LMTA rektoriui dėl katedros dėstytojų ir mokslo darbuotojų viešų konkursų skelbimo;
9. teikia siūlymus LMTA rektoriui dėl tarnybinio atlyginimo koeficientų dydžių katedros dėstytojams ir mokslo darbuotojams;
10. informuoja Akademijos administraciją apie katedros darbuotojų darbo drausmės pažeidimus;
11. teikia siūlymus dekanui dėl metodinių priemonių ir studijų materialinių išteklių įsigijimo;
12. bendradarbiauja su studijų krypčių komitetais, fakulteto dekano pavedimu nagrinėja jų siūlymus ir priima sprendimus dėl jų įgyvendinimo;
13. rūpinasi katedros pedagoginiu personalu – Akademijos nustatyta tvarka siūlo darbuotojus, rūpinasi jų kvalifikacijos kėlimu;
14. organizuoja, koordinuoja ir kontroliuoja katedroje vykdomus renginius, teikia informaciją apie juos Meno centrui ir Komunikacijos skyriui;
15. koordinuoja grupinių paskaitų tvarkaraščių rengimą ateinančiam semestrui ir teikia Dekanui;
16. teikia Dekanui tvirtinti dėstytojų individualių užsiėmimų tvarkaraščius, jei tokie sudaromi;
17. sudaro studento pasiektų dalyko studijų rezultatų vertinimo komisijas;
18. teikia Dekanui studentų baigiamųjų darbų vertinimo komisijų narių sąrašus;
19. teikia informaciją Dekanui, reikalingą katedros dėstytojų ir koncertmeisterių, iliustratorių (jeigu tokie yra), atlikėjų pedagoginio darbo krūviui ir jo pakeitimams (jei tokie yra) apskaičiuoti;
20. vizuoja (pasirašo) studentų prašymus studijų klausimais, katedros dėstytojų prašymus, katedros posėdžių protokolus, teikimus, pasiūlymus, pranešimus;
21. atlieka kitas funkcijas, reglamentuotas LMTA vidiniuose dokumentuose, neprieštaraujančias įstatymams ir Statutui.

Katedros vedėjo kandidatūrą, išklausęs katedros ir fakulteto tarybos nuomonę, rektorius teikia tvirtinti Senatui. Jeigu Senatas jos nepatvirtina, rengiamas pakartotinas katedros vedėjo kandidatūros iškėlimo procesas.

Rektorius turi teisę skirti laikinąjį katedros vedėją ne ilgesniam kaip vienerių metų laikotarpiui.

Katedros vedėjo kadencija – 5 metai. Tas pats asmuo katedros vedėju gali būti tvirtinamas ne daugiau kaip dviem kadencijoms iš eilės.

*(punktas papildytas 2024 m. kovo 4 d. LMTA rektoriaus įsakymu Nr. VĮ-37)*

Katedros vedėjo funkcijas atliekančiam dėstytojui už papildomų funkcijų vykdymą mokama priemoka prie atlyginimo teisės aktų nustatyta tvarka.

Katedros vedėjo įgaliojimai nutrūksta pasibaigus jo kadencijai, jam atsistatydinus, Senatui patvirtinus katedros, dekano ar fakulteto tarybos pareikštą nepasitikėjimą ar kitais atvejais nutrūkus jo, kaip pedagogo, darbo sutarčiai. Nutrūkus katedros vedėjo įgaliojimams katedrai iki naujo katedros vedėjo patvirtinimo (paskyrimo) vadovauja fakulteto dekanas.

**IV. KATEDROS PERSONALAS**

Katedros personalą sudaro dėstytojai (profesoriai, docentai, lektoriai, asistentai), mokslo darbuotojai, koncertmeisteriai, iliustratoriai, atlikėjai, katedrų koordinatoriai, prie katedrų veikiančių su studijomis, meno ir mokslo veikla susijusių padalinių darbuotojai ir kiti darbuotojai.

Katedros dėstytojams gali būti pavedama atlikti kursų vadovų, specializacijų kuratorių ir kitas funkcijas.

Katedroje gali būti įdarbinami specialistai praktiniam studentų mokymui.

**V. KATEDROS VALDYMAS**

Katedros savivaldos institucija yra katedros dėstytojų ir mokslo darbuotojų posėdis (toliau – katedros posėdis).

Balsavimo teisę katedros posėdžiuose turi katedros dėstytojai ir mokslo darbuotojai, Akademijoje pareigas užimantys konkurso būdu (toliau – balsavimo teisę turintys posėdžio dalyviai).

Katedros posėdžiai yra atviri. Apie katedros posėdžio datą, laiką ir darbotvarkę katedros personalas yra informuojamas elektroniniu paštu ne vėliau kaip prieš 5 darbo dienas iki posėdžio datos.

Katedros posėdžiai šaukiami ne rečiau kaip du kartus per studijų semestrą. Juos inicijuoja ir jiems pirmininkauja katedros vedėjas. Jam nesant arba kilus galimam viešųjų ir privačiųjų interesų konfliktui, katedros posėdžiui pirmininkauja kitas balsavimo teisę turinčių posėdžio dalyvių patvirtintas pirmininkas. Posėdžiai gali būti rengiami ir nuotoliniu būdu (naudojant elektronines ryšio priemones), jei nėra tam prieštaraujančių balsavimo teisę turinčių posėdžio dalyvių.

Katedros posėdžiai laikomi teisėtais, jeigu juose dalyvauja ne mažiau kaip pusė balsavimo teisę turinčių posėdžio dalyvių. Jeigu posėdyje nėra kvorumo, ne vėliau kaip po dviejų savaičių turi būti sušauktas pakartotinis posėdis. Jo data pranešama ne vėliau kaip prieš 5 darbo dienas. Pakartotinis posėdis vyksta pagal neįvykusio katedros posėdžio darbotvarkę. Sprendimai neįvykusio katedros posėdžio darbotvarkės klausimais priimami, nepaisant dalyvaujančių balsavimo teisę turinčių dalyvių skaičiaus. Dalyvauti posėdyje naudojant elektronines ryšio priemones galima, jei nėra tam prieštaraujančių balsavimo teisę turinčių posėdžio dalyvių.

Katedros sprendimai priimami atviru balsavimu (slaptu, jei to reikalauja bent vienas balsavimo teisę turintis posėdžio dalyvis) posėdyje dalyvaujančių ir balsavimo teisę turinčių posėdžio dalyvių balsų dauguma. Jeigu balsai pasiskirsto po lygiai, sprendimą lemia katedros vedėjo (katedros vedėjui nedalyvaujant posėdyje – kito posėdžiui pirmininkaujančio katedros dėstytojo) balsas.

Katedros nutarimai įforminami posėdžių protokoluose. Posėdžių protokolus pasirašo posėdžio sekretorius – atitinkamos katedros koordinatorius arba kitas katedros darbuotojas, atliekantis šias funkcijas ir posėdžiui pirmininkaujantis asmuo. Posėdžių protokolai su nutarimais yra išsiunčiami balsavimo teisę turintiems posėdžio dalyviams ne vėliau kaip per 5 darbo dienas po įvykusio posėdžio datos.

Katedros posėdžių protokolai ir su jais susijusi medžiaga saugomi vadovaujantis Akademijos dokumentacijos planu.

**V. BAIGIAMOSIOS NUOSTATOS**

Katedros nuostatai, įvertinus Senato siūlymus, tvirtinami ir keičiami rektoriaus įsakymu.

Katedra steigiama, reorganizuojama ir likviduojama LMTA statute nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_